  Виталий Пронин Йылпумъянъёс лэсьтэмын удмурт кылъя но литературая элькун олимпиадалы. Нылпиос ӟечесь тодон-валанъёс возьматӥзы.Олимпиада ортчиз кылем арня вискын Кузебай Герд нимо гимназиын. Отчы Удмуртиысь, Башкириысь но Татариысь 140-лэсь ятыр нылпиос пыриськизы. Туэ нырысьсэ нылпиос нимаз группаослы люкемын вал: одӥгъёсыз литературая тодон-валанъёссэс сыназы, мукетъёсыз - кылъя. Эшшо нимаз группае люкизы ӟучомем, удмурт кылэз «Ӟеч-а, бур-а, удмурт кыл» учебникъя дышетӥсь, пиналъёсты. - Нырысьсэ Интернетэз но кутӥм, литературая группае пырисьёс слайдъёсын ужазы, - шуиз Дышетонъя но наукая министерствоысь национальной образованиея секторысь валтӥсь специалист Надежда Ямаева. - Нырысетӥ мильыммы ӧз комъяськы, шуыны луоз. Малпасько, олимпиадаосын туала технологиосты эшшо паськытгес кутыны кутском. Специалистъёс верало: олимпиадаын юанъёс капчиесь ӧй вал. Тодон-валанзэс усьтэм сяна, нылпиос малпаськыны быгатэмзэс, творчествоен эшъяськемзэс возьматыны кулэ вал. Пиналъёс та куронъёсты быдэстӥзы! 1-тӥ интые потэмъёслэн нимъёссы: удмурт кылъя группаын - Кузебай Герд нимо гимназиысь Анастасия Гуляева (9-тӥ класс), Кияса ёросысь Юрмалай школаысь Ольга Крюкова (10-тӥ класс) но Пичи Пурга ёросысь Брангурт школаысь Марина Девятова (11-тӥ класс), удмурт литературая группаын - Агрыз ёросысь Кучук школаысь Анастасия Михайлова (9-тӥ класс), Шаркан ёросысь Мувыр школаысь Кристина Федулова (10-тӥ класс), Кузебай Герд нимо гимназиысь Степан Черепанов (11-тӥ класс). Удмурт кылэз «Ӟеч-а, бур-а, удмурт кыл» учебникъя дышетӥсьёс пӧлын - Пичи Пургалась 1 номеро школаысь Наталья Данилова (9-тӥ класс), Сьӧлта школаысь Анжелика Малышева но Можга городысь 1 номеро школаысь Алёна Нестерева. Элина Васильева Туспуктӥз Александр Горбунов  